เก็บรายได้ทะลุเป้า 4.1หมื่นล้านบาท
สศค. เผย ไตรมาสแรกของปีงบประมาณ 54&nbsp; รัฐเก็บรายได้ทะลุเป้า 4.1หมื่นล้านบาท&nbsp; หรือ 11.7%
18 ม.ค. 2554

สศค. เผย ไตรมาสแรกของปีงบประมาณ 54  รัฐเก็บรายได้ทะลุเป้า 4.1หมื่นล้านบาท  หรือ 11.7%
นายนริศ  ชัยสูตร ผู้อำนวยการสำนักงานเศรษฐกิจการคลัง (สศค.) กล่าวว่า การเก็บรายได้เดือน ธ.ค. 2553 สูงกว่าเป้า 1.5 หมื่นล้านบาท ส่งผลให้ไตรมาสแรกของปีงบประมาณ 2554 รัฐบาลจัดเก็บรายได้สุทธิสูงกว่าเป้าหมายกว่า 4.1 หมื่นล้านบาท หรือ 11.7%
สำหรับเดือน ธ.ค. 2553 รัฐบาลจัดเก็บรายได้สุทธิ 1.21 แสนล้านบาท สูงกว่าประมาณการ 1.48 หมื่นล้านบาท หรือ13.9% เป็นผลจากการขยายตัวของเศรษฐกิจ และการบริโภคขยายตัว เพราะคาดว่าจะมีการปรับเพิ่มอัตราดอกเบี้ย จึงเร่งซื้อสินค้าคงทนมากขึ้น
นอกจากนี้ ในเดือน ธ.ค. 2553 มีการจัดงาน Motor Expo ทำให้ยอดการจำหน่ายรถยนต์สูงกว่าที่ประมาณการไว้  ทั้งนี้  รายได้ที่จัดเก็บได้สูงกว่าประมาณการที่สำคัญ ได้แก่ ภาษีมูลค่าเพิ่ม ภาษีสรรพสามิตรถยนต์ ภาษียาสูบ และภาษีธุรกิจเฉพาะ
ขณะที่รายได้ ไตรมาสแรกของปีงบประมาณ 2554 ตั้งแต่ ต.ค. ถึง ธ.ค. 2553 เก็บรายได้สุทธิ 3.92 แสนล้านบาท สูงกว่าประมาณการ 4.1 หมื่นล้านบาท หรือ 11.7% เป็นผลจากการจัดเก็บของกรมสรรพากรเกินเป้า 2.65 หมื่นล้านบาท กรมสรรพสามิต 1.33 หมื่นล้านบาท กรมศุลกากร 1,945 ล้านบาท และการนำส่งรายได้ของรัฐวิสาหกิจที่สูงกว่าประมาณการ1,614 ล้านบาท
นายนริศ กล่าวว่า จากผลการจัดเก็บรายได้รัฐบาลในไตรมาสแรกของปีงบประมาณ 2554 ที่สูงกว่าเป้าหมายในอัตราที่ค่อนข้างสูง ประกอบกับทิศทางการขยายตัวของเศรษฐกิจอย่างต่อเนื่อง กระทรวงการคลังมั่นใจว่าการจัดเก็บรายได้รัฐบาลในปีงบประมาณ 2554 จะสูงกว่าเป้าหมายที่ตั้งไว้ 1.6 ล้านล้านบาท